《江阁晓起理琴》
清代·岑澄

霜烟濛濛汀树湿，卷帘烟气浮窗入。烟中一桁插寒山，玉玦金环远堪拾。

幽人睡起高阁间，皮冠欹侧面缬寒。挂壁焦桐久未试，临风忽作高山弹。

操缦轻摇凤凰柱，冷雁泠泠半天语。瓦上朝凝檞叶霜，檐前夜过桐花雨。

一弹再弹弹转促，声落鹅湖动空绿。湖边草舍相当开，门外凫鹥晴对浴。

此时万树开梅花，岭南春色满人家。举头四顾山影寂，长空万里寒无哗。

阑干十幅临春沼，月落星稀闻野鸟。丝桐忘我我忘形，一丸日跃天门晓。

作者简介：岑澄，字清泰，以字行，号铁泉，南海人。有《𥯨簩山人诗集》。